text: Hjemløse kattes hjem overlever 
  28 januar 2016 kl. 06.03
  170.000 indsamlede kroner sikrer kattehjem i mere end et år
  Tilbage i december fortalte TV SYD om Sønderborg og Omegns kattelaug, som stod i noget af en kattepine.
  Hjemmet manglede akut penge, hvis det også i 2016 skulle tilbyde varme og kattemad til hundredevis af hjemløse katte.
  Det er lykkedes. 
  Efter udsendelsen i TV SYD, delte historien sig  via de sociale medier i et omfang, så mange mennesker med et varmt hjerte for katte donerede penge til hemmet. Det har givet kattehjemmet cirka 170.000 kroner i donationer fra hele landet.
  Pengene betyder, at kattehjemmet i hele 2016 og et stykke ind i 2017 fortsat kan tilbyde husly, dåsemad og en fortrolig kattesnak til dem, som af den ene eller den anden årsag har misset kontakten til deres kære derhjemme.
  Du kan møde formanden for Sønderborg og Omegns Kattelaug og se de søde katte i dagens udgave af Naboer, der sender fra Damgade i Sønderborg. Det er på TV SYD+ klokken 15:00, 19:55 og 22:40.
  http://www.soenderborg-kattelaug.dk/
  
  